**Posjet Arheološkom muzeju u Zagrebu**

### U četvrtak, 14. 5. 2015., posjetili smo Arheološki muzej u Zagrebu. U posjet su išli učenici 5., 6., 7. i 8. razreda te učiteljice iz povijesti, Suzana Jagić i Sonja Poljak.

### U Arheološkom muzeju dočekala nas je vodičica Anja Bertol. U sklopu projekta Arheološki susreti već smo imali dva susreta u našoj školi s tom vodičicom te Ozrenom Domiterom iz Arheološkog muzeja u Zagrebu. Prvi je bio 28. siječnja 2015., a drugi 12. ožujka 2015. Na prvom susretu upoznali smo se s arheologijom i radom arheologa, a na drugom susretu govorili su nam o grčkim bogovima. Bilo nam je vrlo zanimljivo pa smo nakon prvog susreta napravili poster o značajnim arheološkim nalazištima našeg kraja. Meni se najviše sviđalo izlaganje o grčkim bogovima jer smo saznali mnoge zanimljivosti iz grčke mitologije.

### U Muzeju smo prvo otišli na treći kat te razgledali izloške o neandertalcima. Zatim smo otišli na radionicu koja je govorila o neandertalcima. Na radionici smo samostalno spajali pojmove, slike i tekstove o neandertalcima. Natjecali smo se tko će biti prvi i moja ekipa je bila najuspješnija. Bilo je zanimljivo i poučno.

### Nakon toga vratili smo se na treći kat i razgledali sve ono o čemu smo učili na radionici. Vidjeli smo i izloške iz paleolitika te bakrenog i željeznog doba. Najzanimljiviji podatak bio mi je da se u Arheološkom muzeju nalazi poznata Vučedolska golubica koja je nastala u bakrenom dobu, a pronađena je 1938. godine. Prvo se smatralo da je to kokoš, zatim da je golubica, a u zadnje vrijeme prevladava naziv jarebica. Još nije utvrđeno koja je to ptica. Čuli smo nešto i o Japodima, Egipćanima, Grcima, Rimljanima i Iberima (Keltima). Najviše mi se svidio dio o Egipćanima. Egipćani su vjerovali u zagrobni život, a božanstva su im najčešće bila mačka i ibis. Posebno je zanimljivo da su mumificirali ljude (većinom faraone). U Muzeju se nalaze i Zagrebačka mumija te Zagrebačka lanena knjiga koje su posebno istaknuli kao najveće vrijednosti Muzeja. Mumija je bila zastrašujuća, ali i vrlo zanimljiva.

### Posjet Arheološkom muzeju još ću dugo pamtiti.

###  Maša Krtanjek, 6.b

###  POSJET HRVATSKOM SABORU          U četvrtak, 14. 5. 2015., posjetili smo, uz Arheološki muzej, i Hrvatski sabor u Zagrebu. Autobusom smo s okretišta škole krenuli u 8 sati, a poslije razgledavanja Arheološkog muzeja u 13 sati primili su nas u Hrvatskom saboru.         Tamo nas je, poslije sigurnosne provjere u dvorani Josipa Šokčevića, gdje se nalazi i replika Bašćanske ploče, dočekala vodičica Jadranka koja nas je vodila Saborom. Prvo nam je objasnila što ćemo razgledati i malo je s nama popričala o Bašćanskoj ploči. Zatim  smo se stepenicama glavnim hodnikom popeli na kat, u predvorje Sabornice. Tamo smo vidjeli poprsja nekih važnih povijesnih osoba kao što su ban Josip Jelačić, ban Ivan Mažuranić, Ivan Kukuljević Sakcinski i drugi. Vodičica nam je objasnila važnost tih osoba za hrvatsku povijest te smo hodnikom krenuli u dvoranu Ante Starčevića. U dvorani smo vidjeli veliki stol s puno stolica, portrete nekadašnjih predsjednika Sabora i veliku sliku koje prikazuje proglašenje Ustava Republike Hrvatske. Tamo smo se svi zajedno fotografirali te smo malim hodnikom krenuli u Sabornicu. Morali smo biti tihi jer je dvorana jako akustična. Par minuta pogledali smo saborsku raspravu koja je bila u tijeku. Zatim smo istim hodnikom prošli saborskom knjižnicom i tamo malo zastali da čujemo od vodičice poneku informaciju o knjižnici. Stepenicama smo se spustili u još jednu dvoranu, Malu vijećnicu, gdje nas je dočekao naš gradonačelnik i potpredsjednik Hrvatskog sabora Milorad Batinić.  S njim smo malo popričali i postavljali mu neka pitanja vezana uz Vladu i Sabor. Gradonačelnik nam je obećao da će doći našu školu kako bi nam odgovorio na pitanja koja smo još imali.

### Nakon toga nismo odmah krenuli kući, nego smo pri povratku svratili u McDonalds.          Kući sam se vratila izmorena kao i svi ostali, ali ovo je za mene bilo jedno nezaboravno iskustvo koje nikad neću zaboraviti. Posjet Hrvatskom saboru odgovorio je na mnoga moja pitanja, a sudjelovala sam i u kvizu KOLIKO POZNAJEŠ HRVATSKI SABOR,  što me  dodatno zainteresiralo za posjet.

### Bilo je lijepo i zabavno te će nam svima ostati u lijepom sjećanju!

###  Edita Prekrit, 6.b